《寿云岫徐友谦》
宋代·方一夔

武林有云岫，上有方外士。昔年谒秦皇，渡海万罗绮。

蛾眉虽可谒，飒若风过耳。归来但却扫，隐见白云里。

举案偕逸妻，应门付稚子。野兴老薇蕨，天香茁兰芷。

自云初生时，彷佛记癸巳。今年值甲午，六甲再轮起。

我来欲问道，浮荣如脱屣。终年坐皋比，如折当门齿。

仙人据槁梧，今昔一隐几。谒我壮非少，星霜后一纪。

石炉炼神丹，愿留候薪水。丹成逐仙去，千岁一洗髓。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。